Den enes død, den andens brød. Sådan lyder ordsproget, som er meget dækkende for den situation, den nordjyske ishockeymålmand Mads Søgaard er havnet i. Den 22-årige aalborgenser spiller for den canadiske NHL-klub Ottawa Senators, og han har indtil videre spillet syv kampe for klubben i verdens bedste ishockeyliga i denne sæson. I de kommende uger kan det dog blive til væsentlig flere optrædener for Mads Søgaard, som ser ud til at blive trænerens foretrukne målmand, efter at den normale starter Cam Talbot er blevet skadet. Vil have det sjovt Ifølge det canadiske nyhedsbureau Postmedia News er Talbot ude i mindst tre uger. - Det er ærgerligt at høre, hvad der er sket med Cam (Talbot, red.). Han er en stor del af holdet og en fyr, jeg kan støtte mig til. Ikke at have ham er helt sikkert et slag for holdet, siger Mads Søgaard ifølge Postmedia News og fortsætter: - Jeg vil bare gøre mit bedste for at hjælpe holdet med at vinde kampe. Det er alt, vi kan gøre som målmænd. Jeg skal bare sikre mig, at jeg er så klar som muligt. Når jeg gør det, så kan jeg gå ud at spille frit og have det sjovt. Mads Søgaard, som har fået sin ishockeyopdragelse i Aalborg, blev valgt af Ottawa Senators i NHL-draften i 2019. Han står i alt noteret for ni kampe for klubben, som i øjeblikket har fem point op til en slutspilsplads. I februar blev Søgaard kåret til månedens rookie i NHL.

Referat:
Nordjyske Mads Søgaard får i de kommende uger chancen for at vise sig frem i verdens bedste ishockeyliga.